《示友》
清代·潘咨

名士如名山，轩车时来游。自非林泉性，鲜能终日留。

岂不爱清华，冰雪易为愁。性习本自异，慕思良亦浮。

所眷非素怀，群疑生嘲啁。是洵神仙山，何无金玉楼。

以此求真赏，所以失林丘。吾愿山中士，气与冰雪遒。

自爱白云睡，非薄车马俦。

作者简介：（?—1853）浙江会稽人，字诲叔，一字少白。道光时布衣。少卓特，独游天下奇山水。不肯接受馈赠，贫困而终。有《常语》等。